აია (სარაგბო კლუბი)
აია ქუთაისი — საქართველოს უმაღლესი ლიგის სარაგბო კლუბი. კლუბი დაარსდა 1966 წელს ქუთაისში და სახელი მშობლიური ქალაქის ანტიკური სახელწოდებიდან იქნა შერჩეული. აია ერთ-ერთი ყველაზე ტიტულოვანი კლუბი იყო საბჭოთა კავშირში, სადაც 80-იანი წლებში სრული ჰეგემონია დაამყარა და სამჯერ მოიგო ეროვნული ჩემპიონატი, თითოჯერ მეორე და მესამე ადგილი დაიკავა, ორჯერ კი ქვეყნის თასის მფლობელი გახდა. საბჭოთა კავშირის დაშლის შემდეგ კლუბმა ასპარეზობა ახლადშექმნილ საქართველოს ჩემპიონატში განაგრძო, სადაც დაარსებიდან ერთ-ერთი მოწინავე კლუბი იყო და საპრიზო ადგილების დაკავების მუდმივი კანდიდატი.